FC Basel 1893

FC Basel 1893 je švajčiarsky futbalový klub so sídlom v Bazileji. Klub vznikol 15. novembra 1893. Dvadsaťkrát vyhral Švajčiarsku superligu a trinásťkrát Švajčiarsky pohár, vďaka čomu patrí k najúspešnejším švajčiarskym futbalovým klubom.
História.
Založenie1952.
Klub FC Bazilej začal inzerátom Rolanda Geldnera vo vydaní národných novín Bazler z 12. novembra 1893, ktorý požadoval vytvorenie futbalového tímu. Inzerát vyzýval aby sa záujemcovia stretli nasledujúcu stredu o 8:15 v reštaurácii Schuhmachern-Zunft. Na stretnutí sa zúčastnilo jedenásť mužov, väčšinou z akademickej obce, ktorí 15. novembra 1893 založili Fußball Club Basel. Farby klubu boli od prvého dňa červené a modré.
Bazilej zo začiatku hrával iba priateľské zápasy, až kým sa v roku 1898 nepripojil k druhému ročníku novovzniknutej súťaže, tzv. Serie A, organizovanej Švajčiarskym futbalovým zväzom. Séria A bola rozdelená do troch regionálnych skupín, na východnú, strednú (s FCB) a západnú skupinu. Víťazi každej skupiny sa kvalifikovali do finále. Séria A bola v sezóne 1900/1901 rozdelená na dve skupiny, východnú a západnú. Bazilej bol vo východnej skupine s tromi tímami z Zürichu a dvoma ďalšími tímami z Bazileja, Old Boys a Fortuna Basel. Bazilej ukončil sezónu dvoma víťazstvami, dvoma remízami a šiestimi prehrami na 5. pozícii v skupine.
Na svoju prvú trofej čakal Bazilej až 40 rokov. V sezóne 1932/1933 postúpil vo Švajčiarskom pohári do finále, v ktorom porazil úradujúceho držiteľa pohára Grasshoppers 4:3.
19522001.
V sezóne 1952/1953 vybojoval FC Basel svoj prvý ligový titul. V súťaži zvanej Nationalliga A bojovalo 14 tímov a Bazilej skončil štyri body pred BSC Young Boys, vyhral 17 z 26 zápasov, osem remizoval, prehral iba raz a strelil 72 gólov.
Druhý titul získal v sezóne 1966/1967. Vo finále Švajčiarskeho pohára v danom ročníku boli súpermi Bazileja Lausanne-Sports. Na bývalom štadióne vo Wankdorfe 15. mája 1967 strelil rozhodujúci gól penaltou Helmut Hauser. Hra sa zapísala do futbalovej histórie vďaka protestu, ktorý nasledoval kvôli tejto penalte. Hráči súpera odmietli kvôli kontroverznej penalte pokračovať v hre a vďaka tomu vyhral Bazilej 3:0 kontumačne. Bazilej tak vôbec prvýkrát v histórii klubu vyhral double.
V nasledujúcich šiestich rokoch (1967 – 1973) pridal FC Basel celkom štyri ligové tituly. Po trojročnej pauze prišla Bazilejom dlho očakávaná výhra titulu v roku 1977. V konečnej tabuľke na konci sezóny 1976/1977 mali dva tímy (Basel a Servette) rovnaký počet bodov a preto sa o titule rozhodovalo v dodatočnom play off zápase. V ňom hráci FC Basel triumfovali nad Servette FC 2:1. Znamenalo to ďalšiu účasť v európskych súťažiach ale ani teraz sa im nepodarilo namútiť veľa vody. Po tomto úspechu bol Bazilej ďalšie dve sezóny v strede tabuľky, a v roku 1980 opäť získal ligový titul v Nationalliga A. Manažér Helmut Benthaus však v roku 1982 odišiel a v nasledujúcich sezónach pozícia klubu vo švajčiarskej najvyššej futbalovej súťaži postupne klesala až do vypadnutia do Nationalligy B v roku 1988. Naspäť do najvyššej súťaže sa im podarilo vrátiť až v roku 1994.
20012007.
Štadión Park St. Jakob bol otvorený 15. marca 2001 a Bazilej vtedy ukončil sezónu 2000/2001 na štvrtej pozícii v lige. V sezóne 2001/2002 však po 22 rokoch opäť vyhrali ligu, keď oslavovať mohli už 3 kolá pred koncom. Ďalej pokračovali v domácom double, keď na Švajčiarskom pohári zdolali v predĺžení Grasshoppers vďaka penalte Murata Yakina. Bazilej sa dostal aj do finále Intertoto Cupu UEFA, čo bol prvý výraznejší úspech na medzinárodnej scéne.
V sezóne 2002/2003 sa Bazilej stal druhým švajčiarskym tímom, ktorý hral v prepracovanej Lige majstrov UEFA. Dostal sa do druhého kola skupinovej fázy, medzi najlepších 16 tímov, ale tam skončili, keď ich súpermi boli Manchester United, Juventus a Deportivo de La Coruña. V domácich súťažiach skončil FC Basel druhý vo švajčiarskej superlige a vyhral Švajčiarsky pohár, keď vo finále porazil Neuchâtel Xamax 6:0.
Bazilej začínal sezónu 2003/2004 13 víťazstvami v lige po sebe a prvú polovicu sezóny ukončil neporazený so 17 víťazstvami a 1 remízou. Bazilej zostal po zvyšok sezóny na čele ligy a vyhral svoj 10. švajčiarsky ligový titul. V Pohári UEFA ich vyradil Newcastle United v druhom kole po tom, čo v predchádzajúcom kole porazil Malatyaspor.
Ako švajčiarsky šampión vstúpil Basel do Ligy majstrov 2004/2005 v treťom predkole. Po dvoch zápasoch proti Interu Miláno ich súper celkovo porazil 5:2 a Basel tak "vypadol" do Pohára UEFA, kde ich zastavil Lille OSC 2:0 celkovo. V domácej lige sa Bazilej po slabom začiatku posunul na čelo ligovej tabuľky a pokračoval v zisku titulu o desať bodov. Bazilej absolvoval 17 domácich ligových zápasov bez prehry, vyhral 13 a remizoval štyri, vrátane víťazstva 8:1 proti Grasshoppers, v ktorých strelil štyri góly Christian Giménez.
Bazilej vypadol z Ligy majstrov 2005/2006 v treťom predkole s nemeckým klubom Werder Brémy. Opäť vypadli do Pohára UEFA kde sa kvalifikovali do vyraďovacej fázy. Po zdolaní Monaka a Štrasburgu ich vo štvrťfinále vyradil Middlesbrough. 26. februára 2006 Bazilej prekonal vlastný klubový rekord v 52 domácich ligových zápasoch bez prehry, ktorý predĺžil na 59. V rokoch 2006–07 Bazilej opäť zvíťazili v lige nad Zürichom a po ôsmykrát vyhral Švajčiarsky pohár. Vo finále vtedy zvíťazili nad FC Luzern 1:0.
2008súčasnosť.
Bazilej vyhral Švajčiarsky pohár dve sezóny po sebe, keď 6. apríla 2008 v St. Jakob-Parku porazil druholigový AC Bellinzona 4:1. 10. mája 2008 získal Bazilej po troch rokoch ligovú trofej po výhre 2:0 nad konkurentmi v boji o titul BSC Young Boys. Bol to posledný zápas sezóny a Bazilej na víťazstvo v lige stačil iba bod zo zápasu, ale ak by vyhrali Young Boys, boli by šampiónmi oni. Bola to úplne rovnaká situácia ako na konci sezóny 2005/2006 s FC Zürich. V sezóne 2009/2010 získal Bazilej titul v poslednom ligovom kole proti hráčom Young Boys na štadióne Stade de Suisse. Najlepším strelcom ligy bol Marco Streller s 21 gólmi. Bazilej zvíťazil vo finále Švajčiarskeho pohára 2009/2010 víťazstvom 6:0 nad FC Lausanne-Sport.
V prvom zápase vyraďovacej fázy Ligy majstrov 22. februára 2012 Bazilej prekvapivo porazil Bayern Mníchov 1:0 gólom v 86. minúte, ale potom na odvete prehral 7:0 a vypadol. 15. októbra 2012 klub vyhodil manažéra Heiko Vogela a nahradil ho bývalým hráčom Muratom Yakinom. V druhej polovici sezóny 2012/2013 získal Bazilej dostatok bodov na to, aby sezónu dokončil o tri body pred Grasshoppers a získal svoj štvrtý titul v rade.
Počas sezóny sa FC Basel darilo v Európskej lige, v ktorej sa dostali sa až do semifinále, kde podľahli Chelsea 1:2 v Bazileji a 1:3 v Londýne na Stamford Bridge.
Dňa 30. apríla 2016 Bazilej potvrdil siedmy švajčiarsky titul po sebe víťazstvom 2:1 nad FC Sion v St. Jakob-Park. Na konci sezóny získal Bazilej titul s náskokom 14 bodov pred Young Boys. Bazilej vstúpil do skupinovej fázy Ligy majstrov UEFA 2016/2017. Žreb im dal silných súperov a tak proti francúzskemu šampiónovi Paris Saint-Germain, anglickému Arsenalu a bulharskému majstrovi Ludogorec Razgrad skončili 4. mieste v skupine boli vyradení.
V sezóne 2017/2018 vyhrali švajčiarsku superligu po ôsmykrát za sebou - čo bol dovtedy 20. majstrovský titul klubu. Dvanástykrát tiež vyhrali Švajčiarsky pohár a dosiahli šieste double. V tejto sezóne bol Raphaël Wicky vymenovaný za nového manažéra prvého tímu, ktorému pomáhal Massimo Lombardo. Osemročný monopol klubu na titul švajčiarskej ligy sa skončil v práve roku 2018, keď ligu vyhrali BSC Young Boys. Bazilej skončil druhý so 69 bodmi, zatiaľ čo Young Boys sa vyhrali ligu s 15-bodovým rozdielom. V sezóne 2018/2019 tento rozdiel narástol dokonca na 20 bodov, keď Basilej skončil so 71 bodmi za obhajcami titulu Young Boys. Podarilo sa im však získať Švajčiarsky pohár, keď vo finále porazili Thun. V sezóne 2019/2020 dokonca padli o priečku nižšie, keď získali 62 bodov, zatiaľ čo Young Boys 76 a FC St. Gallen 68. Vo finále švajčiarskeho pohára 30. augusta 2020 prehrali práve s obhajcami titulu Young Boys 2:1, keď v 89. minúte riadneho hracieho času strelil víťazný gól Marvin Spielmann.
FC Basel v európskych súťažiach.
zdroj: kassiesa.net